
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/22-02/
Ur.br: 2196-8-01/02-22-01
Bogdanovci, 22. kolovoz 2022. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21), predsjednik vijeća Marijan Gelo predlaže ovaj:

Z A P I S N I K

sa 15. sjednice općinskog vijeća koja je održana 22.08.2022. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Gelo Marijan, Andrija Krizmanić, Zvonimir Mudri, Tin Ivić, Mario Pavlović, Boris Grbić, Anamarija Savić Bajac, Dalibor Katić, Mirko Hardi, Zvonko Kostelnik

ODSUTNI VIJEĆNICI:

NAZOČNE SLUŽBENE OSOBE:
Maja Župan, Darko Ruskaj, Marijan Marić, Marko Barun, Jaroslav Međeši

GOSTI:  Tomislav Keteleš, Mirko Gelo, Željko Ergović


Predsjednik općinskog vijeća pozdravio je sve prisutne, te navodi kako je na sjednici prisutan predsjednik Hrvatskih suverenista gosp. Mirko Gelo, koji je zatražio prisustvovanje na današnjoj sjednici, te sam mu isto omogući.
Dalje, predsjednik vijeća predlaže sljedeći dnevni red:

1. Usvajanje zapisnika s protekle sjednice općinskog vijeća Općine Bogdanovci
2. Prijedlog Odluke o razrješenju predsjednika Općinskog vijeća Općine Bogdanovci
3. Prijedlog Odluke o izboru predsjednika Općinskog vijeća Općine Bogdanovci
4. Prijedlog Odluke o suglasnosti za provedbu ulaganja na području Općine Bogdanovci unutar natječaja LAG-a Srijem “Natječaj za provedbu tipa operacije 7.4. Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme I kulturne aktivnosti te povezanu infrastrukturu”
5. Prijedlog Odluke o komunalnim djelatnostima na području Općine Bogdanovci
6. Prijedlog Odluke o izmjenama I dopunama Odluke o komunalnom redu
7. Različito

Za gore navedeni dnevni red glasalo je 5 vijećnika ZA i 5 protiv.
Nakon što dnevni red nije usvojen, predsjednik vijeća postavlja pitanje vijećnicima koji je razlog za neprihvaćanje dnevnog reda?!
Gosp. Katić odgovara s obzirom da je prva točka dnevnog reda razrješenje predsjednika općinskog vijeća, predlaže da novi dnevni red sadrži samo prve tri točke i točku različito, jer kad se izabere novi predsjednik vijeća da se bolje upozna s ostalim točkama (4., 5. i 6) dnevnog reda, prije nego se iste usvoje.
Gosp. Gelo odgovara kako se točke 5. i 6. sukladno uputi revizora i planu provedbe uputa trebaju usvojiti do 01.09.2022. godine.
Nakon kratke rasprave, predsjednik vijeća daje prijedlog dnevnog reda predloženog od gosp. Katića i to kako slijedi:
1. Usvajanje zapisnika s protekle sjednice općinskog vijeća Općine Bogdanovci
2. Prijedlog Odluke o razrješenju predsjednika Općinskog vijeća Općine Bogdanovci
3. Prijedlog Odluke o izboru predsjednika Općinskog vijeća Općine Bogdanovci
4. Različito
Dnevni red usvojen je s 8 glasova ZA i 2 suzdržana.

Točka 1.

Predsjednik općinskog vijeća dao je zapisnik s 14. sjednice Općinskog vijeća na raspravu, kako nije bilo primjedbi zapisnik je usvojen JEDNOGLASNO.

Točka 2.
Gosp. Gelo upoznaje nazočne kako je na osobni zahtjev upućen pročelniku, načelniku, te na službeni e-mail Općine Bogdanovci zatražio razrješenje s funkcije predsjednika Općinskog vijeća Općine Bogdanovci, te govori kako ne bih sada ulazio u detalje po tom pitanju. 
Predlaže da njegova zamjenica Anamarija Savić Bajac po usvajanju Odluke o razrješenju nastavi voditi sjednicu.
Prijedlog Odluke o razrješenju usvojen je JEDNOGLASNO.

Točka 3.
Gđa. Savić Bajac pozdravila je nazočne, te nastavila sa idućom točkom dnevnog reda, a to je izbor predsjednika Općinskog vijeća Općine Bogdanovci. Postavila je upit nazočnima da li netko ima prijedlog za imenovanje predsjednika, te dva zamjenika predsjednika Općinskog vijeća Općine Bogdanovci.
Gosp. Krizmanić ispred kluba vijećnika navodi kako ima potpise 5 vijećnika za sljedeći prijedlog:
Anamarija Savić Bajac – predsjednica Općinskog vijeća
Andrija Krizmanić – zamjenik predsjednika Općinskog vijeća
Zvonko Kostelnik – zamjenik predsjednika Općinskog vijeće
Gosp. Ruskaj napominje kako se za svaku funkciju posebno glasa.
Gđa. Savić Bajac daje na glasanje prijedlog gosp. Krizmanića da predsjednica općinskog vijeća bude Anamarija Savić Bajac. Prijedlog je usvojen sa 9 glasova ZA i jednim suzdržanim.
Nadalje, daje na glasanje prijedlog da prvi zamjenik predsjednika vijeća bude Andrija Krizmanić. Prijedlog je usvojen sa 5 glasova ZA, 3 glasa protiv i 2 suzdržana.
Te prijedlog da drugi zamjenik predsjednika bude Zvonko Kostelnik. Prijedlog je usvojen sa 9 glasova ZA i jednim suzdržanim.

Točka 4.
RAZLIČITO
Gđa. Anamarija Savić Bajac prepustila je riječ načelniku ukoliko želi izvijestiti nazočne o događanjima od zadnje sjednice Općinskog vijeća.

Gosp. Barun pozdravio je nazočne, te ih upoznaje sa sljedećim:

· Dobili smo zahtjev sa inicijativom za osnivanjem velike Energetske zajednice Bogdanovci. Radi se o početku projektiranja pametne elektrodistribucijske mreže. Tvrtka koja nudi projektiranje nalazi se na otoku Krku i poznati su po organizaciji energetskih zajednica na području cijelog Kvarnera. Radi se o fotonaponskim čelijama koje bi postavili na zgrade u vlasništvu općine i time drastično smanjili cijenu potrošnje električne energije, s naznakom da ne može ići broj čelija veći od potrošnje električne energije zgrade na kojoj će se nalaziti. 
· Dobili smo odgovor izvođača i nadzora vezano za spomenik u Svinjarevcima, u kojem su se očitovali da će propuste koji su se dogodili pri izgradnji spomenika krajem prošle godine popraviti prije 22.09.2022. godine, kada je obljetnica stradanja naselja Svinjarevci u domovinskom ratu.
· Sklopili smo ugovor s odvjetnikom Josipom Sašom Banić iz Zagreba vezano za rješavanje prava služnosti putova Hrvatskog telekoma na području naše općine, do sada smo dobivali godišnju naknadu u iznosu od 70.000,00 kn, a sada se naknada povećala na 114.000,00 kn godišnje, zahvaljujući navedenom odvjetniku.
· Odobreni su nam projekti:
· Nabavka komunalne opreme u iznosu od 50.000,00 kn
· Modernizacija javne rasvjete na području Općine Bogdanovci, naselje Bogdanovci u iznosu od 120.000,00 kn
· Financijsku potporu za održavanje i razvoj predškolske djelatnosti u 2022. godini, za sufinanciranje rada dječjeg vrtića u Bogdanovcima, te su samim time roditelji bili oslobođeni plaćanja troškova vrtića za mjesec lipanj 2022. godine
· Prekogranična suradnja Općine Bogdanovci i Općine Domaljevac-Šamac u iznosu od 210.000,00 kn. Općine Bogdanovci prijavila je projekt energetske učinkovitosti – stolarija na zgradi Općine Bogdanovci.
· Što se tiče projetka Zaželi još uvijek nemamo nikakvih odgovora, znamo samo da će se Odluke donositi u nekoliko navrata, za sada je donešena jedna odluka. 
· Također smo prijavili projekt rekonstrukcije doma kulture u Petrovcima zajedno za vijećem rusinske nacionalne manjine.
· Uz naša tri stalno usposlena komunalna djelatnika, kroz program javnog rad zaposlene su tri osobe u svakom naselju po jedna, međutim morali smo zaposliti još jednu osobu iz Petrovaca na 4 sata, s obzirom na bujnu vegetaciju ove godine. Sukladno odobrenom projektu za nabavku komunalne opreme, te kupnjom roto kosilice moći će se puno brže i učinkovitije održavati javne površine u našoj općini.

Nakon izlaganja načelnika, gosp. Ruskaj javlja se za riječ jer ima nekoliko obavijesti za nazočne:

· Vezano za Etički kodeks nositelja političkih dužnosti u Općini Bogdanovci koji je usvojen na 13. sjednici Općinskog potrebno je osnivanje etičkog odbora i vijeća časti. U etičkom odboru su predsjednik i dva člana vijećnika, jedan predstavnik vlasti, jedan oporbe,  moraju imati nedvojbeni ugled i ne smiju biti u stranci, nezavisnoj listi ili nekoj političkoj dužnosti. Također je potrebno imenovati Vijeće časti, koje čine predsjednik i 4 člana, koji također ne mogu biti u stranci, nezavisnoj listi ili nekoj političkoj dužnosti, pa molim vijeće neka razmisli do iduće sjednice koga bi se moglo predložiti. 
· Već dva puta raspisali smo Javni poziv za isticanje kandidature za članove Savjeta mladih Općine Bogdanovci, međutim nitko se nije javio. Gosp. Kostelnik postavlja upit Koliko članova je potrebno za Savjet mladih, načelnik odgovara pet.

Gđa. Savić Bajac daje riječ nazočnima ukoliko još netko ima upit I sl.

Gosp. Krizmanić navodi kako je ovo već treći upit postavljen načelniku, te jednom i bivšem predsjedniku vijeća gosp. Geli, a radi se o kopanju bunara na ribnjaku u Petrovcima. Sredstva su planirana u proračunu za ovu godinu. Zanima ga kad će se krenuti s navedenim projektom?!
Gosp. Barun odgovara kako je u zadnjem razgovoru s gosp. Krizmanićem rekao da će se projekt raditi na istom principu kao što je radila Općina Antunovac, da su nas Hrvatske vode uputile na njih, jer smatraju da je to najbolje rješenje. Međutim, načelnik Općine Antunovac bio je na godišnjem odmoru, te načelnik planira idući tjedan posjetiti Općinu Antunovac. 

Gosp. Katić postavlja upit pročelniku da li se mogu izabrati novi odbori i kakva je procedura oko toga. Gosp. Ruskaj odgovara da se odbori mogu izmijeniti ili izabrati novi na bilo kojoj sjednici vijeća, kao što se i do sada radilo.

Gosp. Gelo postavlja navodi kako se projekt uređenja centra naselja Bogdanovci nalazi u proračunu već dvije godine, te predlaže ukoliko je moguće da se isti realizira ove godine, jer nema smisla da se tolike godine prenosi iz proračuna u proračun.


Gosp. Pavlović postavlja upit zašto nitko od vijećnika nije bio pozvan na potpisivanje povelje prijateljstva između Općine Bogdanovci i Općine Domaljevac-Šamac, ako je vijeće izglasalo tu Odluku?
Gosp. Gelo odgovara kako je bio pozvan od strane načelnika, međutim bio je spriječen te nije mogao prisustvovati navedenom događaju.
Gosp. Barun odgovara kako je predsjednik vijeća bio pozvan, međutim kako je bio spriječen, sa njim je na potpisivanje povelje išao zamjenik gosp. Međeši.

Završeno u 19:45 sati.

Zapisničar						Predsjednik općinskog vijeća
Maja Župan						Marijan Gelo, dr.vet.med.

							

							Predsjednica općinskog vijeća
Anamarija Savić Bajac, bacc.admin.publ.

